ಮಹಾದೇವ ಭೈರಗೊಂಡ ಸಾಹುಕಾರ ಹತ್ಯೆಗೆ ಯತ್ನ : ಮತ್ತೆ ನಾಲ್ವರು ಬಂಧನ ವಿಜಯಪುರ: ಭೀಮಾತೀರದ ಸಾಹುಕಾರ ಮಹಾದೇವ ಭೈರಗೊಂಡ ಹತ್ಯೆಗೆ ಯತ್ನ ಘಟನೆಗೆ ಸಂಭಂದಿಸಿದಂತೆ ಮತ್ತೆ ನಾಲ್ವರನ್ನು ಪೊಲೀಸರು ಬಂಧಿಸಿದ್ದಾರೆ. ಈ ಮೂಲಕ ಬಂಧಿತರ ಸಂಖ್ಯೆ 11ಕ್ಕೆ ಏರಿಕೆಯಾಗಿದೆ. ಬಂಧಿತರನ್ನು ಸಾರವಾಡ ಗ್ರಾಮದ ಕಾಶಿನಾಥ ತಾಳಿಕೋಟೆ, ಯುನಿಷ್ ಅಲಿ ಮುಜಾವರ, ರಾಜು ಗುನ್ನಾಪುರ ಹಾಗೂ ಸಿದ್ದು ಮೂಡಂಗಿ ಎಂದು ಗುರುತಿಸಲಾಗಿದೆ. ಇವರಿಂದ ಕೃತ್ಯ ಕ್ಕೆ ಬಳಸಿದ್ದ ಒಂದು ಮಚ್ಚು, ಎರಡು ಮೊಬೈಲ್ ಹಾಗೂ ಎರಡು ಬೈಕ್ ವಶಪಡಿಸಿಕೊಳ್ಳಲಾಗಿದೆ.ಆರೋಪಿಗಳು ನ.2ರಂದು ಕನ್ನಾಳ ಕ್ರಾಸ್ ಬಳಿ ಭೀಮಾತೀರದ ನಟೋರಿಯಸ್ ಮಹಾದೇವ ಸಾಹುಕಾರ ಭೈರಗೊಂಡ ಮೇಲೆ ನಡೆದ ಗುಂಡಿನ ದಾಳಿಯಲ್ಲಿ ಭಾಗಿಯಾಗಿದ್ದರು. ಘಟನೆ ನಡೆದು 6 ದಿನದಲ್ಲಿ ಇಲ್ಲಿಯವರೆಗೆ 11ಜನರನ್ನು ಬಂಧಿಸಲಾಗಿದೆ. ಗುಂಡಿನ ದಾಳಿಗೆ ಈಗಾಗಲೇ ಇಬ್ಬರು ಸಾವನ್ನಪ್ಪಿದ್ದಾರೆ. ಮಹಾದೇವ ಸಾಹುಕಾರ ಭೈರಗೊಂಡ ಆಸ್ಪತ್ರೆ ಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದಾರೆ.